大慶

大慶喺中國黑龍江省，家下係地級市，叫大慶市。2018年大慶總人口320萬人，市區常住人口191.36萬人，主要民族係漢族，少數民族有40個比如滿族、蒙古族、朝鮮族、回族、達斡爾族，其中蒙古族係最大嘅少數民族，黑龍江省約51%嘅蒙古族人口集中喺大慶。總人口密度152人/km²，市區人口密度375人/km²。

史 
清初係蒙古杜爾伯特旗嘅遊獵地，一直有定居嘅村。1897年沙俄起中東鐵路時，呢度設薩爾圖站。1904年放荒招墾，村、屯就多起身。1906年正月喺靠近中東鐵路安達站嘅任民鎮設安達撫民府，又叫安達廳。「安達」取名自安達站，轉音自當地地名「諳達店」，「諳達」係蒙古話諧音，意思係「老友」，亦有講法話車站起噉嘅名係祝願旅客安康順達。

1913年2月安達廳改為安達縣。滿洲國時薩爾圖改叫興仁鎮。1946年恢復薩爾圖個名。1947年中共政權喺薩爾圖一帶起咗幾個牧場，1955年合併為紅色草原牧場，當年松遼石油勘探局喺安達縣大同一帶探石油。

1959年9月26日，經探測發掘，高臺子附近嘅松基三井噴出石油，因為當時重有4日就係中華人民共和國成立十週年嘅國慶，發現咗呢個中國第一處油田，覺得好值得慶賀紀念，就將呢個油田定名做大慶油田，後來呢個油田嘅產業新興出座石油城。大慶市名就係源自呢個油田。

1960年5月26號安達縣同肇州嘅一部分合成安達市，市人民委員會駐安達鎮，屬松花江專區；當年10月松遼石油會戰指揮機關搬去薩爾圖。

1964年6月23號，因爲石油開發，撤銷安達市，改設安達特區，不過爲咗保密，對外重嗌安達市。當時就已經諗住將安達縣同安達市分開管理。1965年3月27號，安達市縣分離，油區從縣度劃出。當年12月28號，安達市改爲省直轄。1979年12月14號安達市改名大慶市，爲黑龍江省轄市。

政區

轄下變動年表

安達市 
1965年12月28號，綏化專區嘅安達市升爲地級市，轄龍鳳鎮、薩爾圖鎮、讓胡路鎮。
1974年7月2號搞區制，分別變成龍鳳區、薩爾圖區、讓胡路區。
1978年1月27號，讓胡路區併入薩爾圖區。
1979年7月16號，薩爾圖區一部分同綏化地區安達縣一部分合併成大同區。

大慶市 
1979年12月14號，安達市改名大慶市。
1980年3月10號，分薩爾圖區一部分成立讓胡路區、紅崗區。
1992年8月21號，齊齊哈爾市嘅林甸縣、杜爾伯特蒙古族自治縣，綏化地區嘅肇州縣、肇源縣劃咗畀佢。